Document ID: 31998L0067

Komisijas Direktīva 98/67/EK
(1998. gada 7. septembris),
ar ko groza Direktīvu 80/511/EEK, 82/475/EEK, 91/357/EEK un Padomes Direktīvu 96/25/EK, un atceļ Direktīvu 92/87/EEK
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1979. gada 2. aprīļa Direktīvu 79/373/EEK par barības maisījumu tirdzniecību [1], kurā jaunākie grozījumi izdarīti ar Komisijas Direktīvu 97/47/EK [2], un jo īpaši tās 4. panta 2. punktu un 10. panta a) apakšpunktu,
ņemot vērā Padomes 1996. gada 29. aprīļa Direktīvu 96/25/EK par barības sastāvdaļu apriti, ar ko groza Direktīvu 70/524/EEK, 74/63/EEK, 82/471/EEK un 93/74/EEK un atceļ Direktīvu 77/101/EEK [3], un jo īpaši tās 11. panta b) apakšpunktu,
tā kā Direktīvas 96/25/EK ieviešana ir saistīta ar jēdzienu "vienkāršā dzīvnieku barība" un "izejvielas" svītrošanu; tā kā Kopienas tiesību aktos par dzīvnieku barību, piemēram, Padomes Direktīvā 70/524/EEK [4], kurā jaunākie grozījumi izdarīti ar Komisijas Direktīvu 98/19/EK [5], Padomes Direktīvā 74/63/EEK [6], kurā jaunākie grozījumi izdarīti ar Komisijas Direktīvu 98/60/EK [7], Padomes Direktīvā 82/471/EEK [8], kurā jaunākie grozījumi izdarīti ar Direktīvu 96/25/EK, un Padomes Direktīvā 93/74/EEK [9], kurā jaunākie grozījumi izdarīti ar Direktīvu 96/25/EK, minētos terminus aizstāj ar terminu "barības sastāvdaļas"; tā kā termina "barības sastāvdaļas" definīciju pēc vajadzības arī aizstāj ar Direktīvā 96/25/EK doto definīciju; tā kā tas arī ietekmē barības maisījuma definīciju; tā kā Komisijas Direktīva 80/511/EEK [10], 82/475/EEK [11], kurās jaunākie grozījumi izdarīti ar Direktīvu 91/334/EEK [12], un Direktīva 91/357/EEK [13], kurā jaunākie grozījumi izdarīti ar Direktīvu 97/47/EK, būtu jāgroza tā paša iemesla dēļ;
tā kā Komisijas 1992. gada 26. oktobra Direktīvā 92/87/EEK, kas izveido to galveno sastāvdaļu nepilnīgu sarakstu, kuras parasti lieto un tirgo tādu dzīvnieku barības maisījumu izgatavošanai, kas nav lolojumdzīvnieki [14], ir ietverts barības maisījumu sastāvdaļu saraksts marķēšanas nolūkā; tā kā Direktīva 96/25/EK tomēr iedala vienkāršo dzīvnieku barību un izejvielas kopā vienā - barības sastāvdaļu - kategorijā un nosaka nepilnīgu galveno barības sastāvdaļu sarakstu, ko apgrozībā drīkst laist, tikai izmantojot tur norādītos terminus, un ar noteikumu, ka tie atbilst tur noteiktajiem aprakstiem; tā kā Direktīva 92/87/EEK līdz ar to kļūst novecojusi un tādēļ būtu jāatceļ;
tā kā ir jānodrošina, lai pastāvīgi tiktu pielāgoti Direktīvas 96/25/EK pielikumi, ņemot vērā zinātnes un tehnikas jaunākās atziņas; tā kā šādi pielāgojumi būs jāveic ātri, izmantojot šajā direktīvā noteikto procedūru, lai izveidotu ciešu dalībvalstu un Komisijas sadarbību Pastāvīgajā dzīvnieku barības komitejā;
tā kā noteikumi par barības sastāvdaļu apzīmēšanu un aprakstīšanu, kas paredzēti šajā direktīvā, ir jāpiemēro, neierobežojot veterinārijas tiesību aktos paredzētos noteikumus, jo īpaši Padomes 1990. gada 27. novembra Direktīvu 90/667/EEK, kas paredz veterināros noteikumus dzīvnieku izcelsmes atkritumu iznīcināšanai un pārstrādei, to laišanai tirgū un slimības izraisītāju klātbūtnes novēršanu dzīvnieku vai zivju izcelsmes barībā un kas groza Direktīvu 90/425/EEK [15], kurā jaunākie grozījumi izdarīti ar Austrijas, Somijas un Zviedrijas Pievienošanās aktu;
tā kā, lai pasargātu atgremotājus no saslimšanas tāpēc, ka proteīnu apstrādes metodes ne vienmēr var garantēt govju sūkļveida encefalopātijas izraisītāju pilnīgu inaktivāciju, Komisija pieņēma 1994. gada 27. jūnija Lēmumu 94/381/EK par dažām aizsardzības metodēm attiecībā uz govju sūkļveida encefalopātiju un no zīdītājiem iegūtu proteīnu izbarošanu [16], kas grozīts ar Lēmumu 95/60/EK [17], kurš aizliedz barot atgremotājus ar proteīniem, kas iegūti no dzīvnieku audiem, izņemot dažus produktus, kas neapdraud veselību;
tā kā praktisku apsvērumu un juridiskas konsekvences dēļ, Komisijas 1997. gada 28. jūlija Lēmums 97/582/EK, ar kuru groza Lēmumu 91/516/EEK, kas nosaka barības maisījumos aizliegto sastāvdaļu sarakstu [18], aizliedz lietot atgremotājiem paredzētā barības maisījumos no zīdītāju audiem iegūtus proteīnus;
tā kā Padomes 1976. gada 23. novembra Direktīva 77/101/EEK par vienkāršās dzīvnieku barības tirdzniecību [19], kurā jaunākie grozījumi izdarīti ar Komisijas Direktīvu 97/47/EK, kā arī Direktīva 79/373/EEK nosaka, kādam ir jābūt marķējumam vienkāršajai dzīvnieku barībai un barības maisījumiem, kas attiecīgi sastāv no proteīna, kurš iegūts no zīdītāju audiem, vai satur to, lai atturētu lietotājus no to izmantošanas atgremotāju barībā, nepārzinot dzīvnieku barības un veterinārijas tiesību aktu noteikumus; tā kā Direktīva 96/25/EK būtu jāpapildina ar attiecīgiem pasākumiem;
tā kā paredzētos marķēšanas noteikumus piemēro, neierobežojot stingrākus noteikumus, ko dažas dalībvalstis, iespējams, ir pieņēmušas, kā atļauj Direktīvas 90/667/EEK 1. panta 2. punkts;
tā kā dalībvalstīm, kas piemēro stingrākus aizliegumus, ir jāpielāgo marķēšanas noteikumi saskaņā ar attiecīgajā dalībvalstīs spēkā esošajiem aizliegumiem;
tā kā barības sastāvdaļas bieži apstrādā ar ķimikālijām, un tādēļ tās var saturēt dažus ķīmiskus piemaisījumus, kas radušies, to ražošanas laikā izmantojot tehniskas palīgierīces, kādas minētas Direktīvā 70/524/EEK; tā kā, lai garantētu to, ka barības sastāvdaļas laiž apgrozībā tikai tad, ja tās ir veselas, īstas, un tām ir tirgum atbilstoša kvalitāte, un lai garantētu vienotā tirgus vienmērīgu darbību, būtu jāpieņem vispārēji noteikumi par barības sastāvdaļu ķīmisko tīrību, kas paredzētu ražošanas procesos radušos ķīmisko piemaisījumu attīrīšanu tiktāl, ciktāl atļauj pareizi ražošanas procesi;
tā kā būtu jāparedz pārejas periods, lai ražošanas nozarei ļautu pielāgoties šās direktīvas noteikumiem; tā kā barības sastāvdaļas, kas laistas apgrozībā pirms šīs direktīvas piemērošanas datuma, drīkst palikt apgrozībā līdz pārejas perioda beigām;
tā kā šajā direktīvā paredzētie pasākumi atbilst Barības pastāvīgās komitejas atzinumam,
IR PIEŅĒMUSI ŠO DIREKTĪVU.
1. pants
Direktīvas 80/511/EEK 1. panta 2. punkta b) apakšpunktā terminu "sastāvdaļas" aizstāj ar "barības sastāvdaļas".
2. pants
Direktīvas 82/475/EEK virsrakstā un 1. pantā, kā arī tās pielikumā terminu "sastāvdaļas" visur aizstāj ar "barības sastāvdaļas".
3. pants
Direktīvas 91/357/EEK virsrakstā un 1. pantā, kā arī tās pielikumā terminu "sastāvdaļas" visur aizstāj ar "barības sastāvdaļas".
4. pants
Direktīvas 96/25/EK pielikumu aizstāj ar šīs direktīvas pielikumu.
5. pants
Ar šo atceļ Direktīvu 92/87/EEK.
6. pants
Šajā direktīvā paredzētos noteikumus piemēro, neierobežojot veterinārijas tiesību aktu noteikumus, kas attiecas uz dzīvnieku ēdināšanu.
7. pants
1. Dalībvalstīs, vēlākais, līdz 1998. gada 31. decembrim stājas spēkā normatīvi un administratīvi akti, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju.
Kad dalībvalstis pieņem šos tiesību aktus, tajos ietver atsauci uz šo direktīvu, vai arī šādu atsauci pievieno to oficiālai publikācijai. Dalībvalstis nosaka metodes, kā veikt šādas atsauces.
2. Dalībvalstis dara Komisijai zināmus galvenos tiesību aktus, ko tās pieņem jomā, kuru regulē šī direktīva.
8. pants
Dalībvalstis nosaka, ka barības sastāvdaļas, kas laistas apgrozībā līdz 1999. gada 1. janvārim un kas neatbilst šīs direktīvas noteikumiem, drīkst palikt apgrozībā līdz 1999. gada 31. decembrim.
9. pants
Šī direktīva stājas spēkā 1998. gada 1. jūlijā.
10. pants
Šī direktīva ir adresēta dalībvalstīm.
Briselē, 1998. gada 7. septembrī

Labels: 0
3
15
6